Gospelsanger sterf ná kort siekbedHessel van der Walt (Foto: Verskaf) Die Afrikaanse gospelsanger Hessel van der Walt is dié week ná ŉ kort siekbed in die ouderdom van 68 oorlede. Lydia Winchester, die sanger se bestuurder, het dié nuus Dinsdag aan Maroela Media bevestig. Volgens Winchester het kanker Van der Walt se lewe geëis. Die sanger het in 1983 sy loopbaan begin met die uitreiking van die album Hessel, met liefde. Hy is wyd geloof vir die liedjie “Die lekkerste lekker” wat in 1985 uitgereik is en het daarna verskeie toekennings verower. Van der Walt het gereeld getoer saam met onder andere Jannie de Bruin, Manuel Escorcio en sy dogter en sangmaat, Mariesia. Die sanger het saam met Mariesia geestelike albums uitgereik waaronder Ek wil die Here loof! en Simfonie van lof. Die duo se jongste album, 10,000 engele, is in 2012 uitgereik en het onder meer die gospelliedjie van die jaar-toekenning verwerf. Die sanger was ook bekend as radio-akteur, skrywer, motiveringspreker en geleentheidsprediker. Sy jongste boek, Lagstukkies, is uitgegee deur Naledi. Die sanger se enigste seun, ook Hessel, en sy vrou, Helen, is in 2005 op pad na hul wittebrood in ŉ motorongeluk dood. Van der Walt laat sy vrou, Etresia en sy kind en sangmaat, Mariesia, agter. Hy word Maandag (9 Julie) om 11:00 begrawe uit die NG Kerk Hartbeespoort. Die familie het privaatheid in dié tyd versoek. Navrae kan gerig word aan [email protected].